Lang kø utenfor den russiske ambassaden i Oslo. Flere skal stemme på en død kandidat.
Søndag er det siste valgdag i Russland. Vladimir Putin kommer til å vinne. Men det protesteres over hele Europa. Også i Oslo. Opposisjonspolitikeren Aleksej Navalnyjs død skapte store overskrifter verden rundt. Det er enken Julia Navalnaja som har oppfordret til valgprotestene. Den kalles «Klokken 12 mot Putin»-protestene («Noon against Putin»), ifølge Reuters. Søndag klokken 12 stilte hun seg i kø for å stemme ved ambassaden i Berlin. Aktivister sier at mange ropte navnet hennes og klappet. Oppfordringen følges både i Russland og i flere byer verden rundt. Poenget er en slags oversvømmelse av valglokalene. Lang kø i Oslo Aftenposten oppsøkte søndag den russiske ambassaden i Drammensveien i Oslo, der køen strakte seg rundt lokalet.  Et politioppbud er til stede for å se til at alt går fredelig for seg.  Ingen av dem Aftenposten snakket med på stedet, ville stille opp med navn eller bilde i avisen, men flere av dem opplyste at de hadde Navalnyj på stemmeseddelen sin.  Skriver skjellsord på sedlene Bilder viser hvordan køer slynger seg rundt valglokaler i Russland søndag, siste dag av valget. To AFP-reportere meldte at køene var betydelig lengre enn tidligere på dagen. Mange har også skrevet skjellsord og protester mot president Vladimir Putin og krigen i Ukraina på stemmesedlene. Telegram-kanalen OVD-info melder at 47 personer er pågrepet. Julia Navalnaja er i eksil utenfor Russland. Hun har også oppfordret folk til å skrive ordet Navalnyj på stemmesedlene.  Eneste måte å protestere på Etter å ha avlagt stemme i valglokalet der Navalnyj stemte tidligere, sa IT-arbeideren Aleksandr at han kom fordi det var en av de eneste måtene han kunne protestere på. – Hadde jeg ikke gjort dette, hadde jeg følt meg som en feiging, sa 29-åringen. Den 65 år gamle pensjonisten Natalja kom med sin 38 år gamle ingeniørvenn Elena for å avlegge en ødelagt stemme. – Jeg kom for å si farvel til ham. Han er min helt, sa Natalja om Navalnyj.  Elena la til at dette var den eneste muligheten til å uttrykke sin mening. Det samme sier en ekspert i Norge: – Det er så å si umulig å protestere aktivt i Russland nå. Det er blitt for farlig. Men det er ikke ulovlig å stå i kø, sier seniorforsker Anna Korppoo ved Fridtjof Nansens Institutt til Aftenposten.  Hun er forsker på russisk politikk. Det blir dermed umulig for regimet å skille eventuelle aksjonister fra russere generelt. – Dette viser verden at det fortsatt finnes en opposisjon i Russland. Og det påminner oss alle om at det russiske valget er et teatervalg, legger hun til. Protester i flere byer Navalnyjs organisasjon meldte tidligere om protester mot valget i en rekke byer lenger øst i Russland da klokken ble 12 der.  Både i Vladivostok og andre byer i Sibir, som Novosibirsk, Omsk og Irkutsk, meldes det om folk som tok del i protesten. Hundrevis av mennesker stilte seg også i kø ved et valglokale før klokken 12 i Jekaterinburg i Uralfjellene. Valget der Putin ikke har reelle motkandidater, startet fredag og avsluttes når de siste valglokalene i Kaliningrad stenger søndag kveld. Valgresultatet er ventet å komme kl. 20 russisk tid, kl. 18 norsk tid. Allerede fredag ble det meldt om flere tilfeller av folk som helte maling i valgurner, fyrte av fyrverkeri i valglokaler og i ett tilfelle, kastet en molotovcocktail mot et valglokale.
Enken etter Aleksej Navalnyj har oppfordret folk til å protestere mot valget i Russland.  Protesten går ut på å oversvømme valglokalene og skrive skjellsord på stemmesedlene.  Protesten foregår både i Russland og ved russiske ambassader i flere europeiske byer.